Emilie Almstrup er studenterpolitisk ordfører for Studentersamfundet på Aalborg Universitet. Hun er ikke imponeret over tirsdagens udspil fra regeringen, om at nedsætte dimittendsatsen for nyuddannede. - Jeg er ærgerlig. Jeg synes det er en sørgelig nyhed. Jeg kan slet ikke se, hvorfor det skulle være positivt for de studerende, overhovedet. Heller ikke dimittender, siger hun og fortsætter: - Fordi det ændrer ikke på om man søger flere jobs eller om man er mere engageret. Det er de studerende på Aalborg Universitet i forvejen, siger Emilie Almstrup På et pressemøde tirsdag fremlagde regeringen et udspil der skal sætte 10.000 danskere i arbejde. Som et led i planen, vil regeringen sænke dimittendsatsen – altså dagpengesatsen for nyuddannede -   fra 13.815 til 9.500 kroner. - I dag er det sådan, at unge kan gå direkte fra SU og markant op i ydelse fra det ene øjeblik til det andet. Vi spørger os selv, og vil også gerne stille spørgsmålet til jer andre, om det er helt rimeligt. Vi mener det ikke, fortalte Mette Frederiksen på tirsdagens pressemøde. Positiv reaktion fra erhvervslivet Hos virksomheden DTEK i Støvring, der leverer tekniske VVS-installationer til både nybyg og renovering, sætter direktøren pris på regeringens forsøg på at få flere nyuddannede unge i arbejde. - Vi bliver nødt til en gang imellem at sige nej til nogle opgaver eller i hvert fald planlægge os meget ud af det, for at få tingene udført. Det er vi, da det er svært at få den nødvendige arbejdskraft, siger Lars Sindal Kristensen, direktør i DTEK Ifølge Kurt Bennetsen fra Erhverv Norddanmark, mangler Nordjylland omkring 3000-4000 ansatte på arbejdsmarkedet. Han hilser derfor udspillet velkomment. - Som udgangspunkt, så har vi kigget meget ind i den problemstilling der er, at der er mangel på arbejdskraft i mange danske og nordjyske virksomheder. Så isoleret set på dimittendsatsen, så kommer der en motivation for at springe til nogle jobs, siger  Kurt Bennetsen. Tiltag har virket før Det er ikke første gang at en regering vil ændre på dagpengesatsen. Ifølge en arbejdsmarkedsforsker har man tidligere gennemført et lignende tiltag, og med gode resultater. - Vi har nogle erfaringer fra midten af 90’erne, hvor der var mange unge dimittender, der havde svært ved at komme i arbejde. Der halverede man deres dagpengesats og på daværende tidspunkt gav det gode erfaringer med at få dem hurtigere i arbejde, siger Thomas Bredgaard, professor ved Center for Arbejdsmarkedsforskning på Aalborg Universitet. A-kasse-formand frygter for dagpengenes fremtid Per Clausen, byrådsmedlem i Aalborg og fungerende rådmand, er også formand for Magisternes A-kasse. Han kalder det "skræmmende usympatisk" at de nyuddannede "straffes på den måde" som Mette Frederiksens regering lægger op til. - Regeringen må jo mene, at de unge hygger sig på dagpenge og kun jager drømmejobbet. MA har for længst dokumenteret, at de ledige søger bredt, både ufaglærte og faglærte job. Og vi har påvist, at de gør det hurtigt i ledighedsperioden, udtaler han blandt andet og følger op med en påstand om at Mette Frederiksen faktisk spiller hassard med hele dagpengesystemet. - Hvis forslaget gennemføres, bliver startsatsen så lav, at mange unge helt vil droppe et medlemskab af en a-kasse. Og hvem skal så finansiere dagpengene i fremtiden? Jeg kan ikke opfordre nok til, at regeringen dropper deres udspil. Brug i stedet kræfterne på sammen med virksomhederne, de faglige organisationer, a-kasserne med flere at hjælpe de unge i arbejde. Den opfordring bakker Emilie Almstrup fra Studentersamfundet på Aalborg Universitet op om. - Det er federe at forberede de studerende på arbejdsmarkedet, i stedet for at straffe dem for en situation de ikke nødvendigvis selv har sat sig i. Årsagen til man ikke har et job, er ikke at man ikke laver noget. Det er fordi arbejdsmarkedet er, som det er, siger Emilie Almstrup.

Referat:
Tirsdag fremlagde regeringen et udspil der skal sikre 10.000 nye i arbejde. Et af de tiltag regeringen foreslår, er at sætte dagpengesatsen ned for nyuddannede akademikere. Og det møder blandede reaktioner i det nordjyske.